Til: Fakultetene

Dato:

Elektronisk registrering av studentenes fremmøte

Ved gjennomgang av arbeidsoppgavene på Det medisinske fakultet ([IHR](http://www.med.uio.no/for-ansatte/arbeidsstotte/prosjekter/internt-handlingsrom/forslag-tiltak-resultat/studieadministrasjon/)-medfak), ble det avdekket at det brukes svært mye tid og krefter på å administrere fravær fra undervisningen. Fakultetet har derfor ønsket seg en løsning for registrering av fremmøte. Det matematisk-naturvitenskapelige fakultet har tidligere sendt inn et liknende ønske.

Effektive metoder for registrering av fremmøte er av interesse for nesten alle fakulteter. Studieavdelingen vil derfor sikre at det utvikles tjenester som kan brukes av alle, og ønsker primært at tjenestene utvikles i regi av USIT.

Universitetet i Oslos [forskrift om studier og eksamener](https://www.uio.no/om/regelverk/studier/studier-eksamener/forskrift-studier-eksamener/index.html#toc20) åpner for krav om obligatorisk undervisning.

Kravene varierer fra emne til emne. Det kan også forekomme krav for studieprogram som helhet. Noen eksempler:

* obligatorisk fremmøte på første undervisningsdag
* på noen av undervisningsaktivitetene
* en viss prosentdel av undervisningen
* noen timer av undervisningen
* de x første ukene
* all undervisning
* ingen krav om fremmøte
* unntak på individnivå

Dagens manuelle, papirbaserte løsninger for å registrere fremmøte har stor risiko for feilregistreringer og studentene har liten eller ingen mulighet til å oppdage og reagere på feil og mangler før det er for sent.

**Utviklingsbehov**

1. Enkel og rask selvbetjening for å registrere fremmøte
2. Rask tilbakemelding om at fremmøte er registrert
3. Regler og logikk i FS for å oppdage for mye fravær/nesten for mye fravær

**Dagens løsninger**

Støtte i FS for manuell, papirbasert datainnsamling finner man nå i:

* Utskrift fra FS474.004 Fremmøteprotokoll undervisning – semesterskjema. Lærer krysser av fremmøte hver gang, og studentene signerer siste gang Skjemaet leveres så av lærer til administrasjonen
* Utskrift fra FS474.004 Fremmøteprotokoll undervisning – ukeskjema. Studentene signerer hver gang. Skjemaet leveres av lærer til administrasjonen når skjemaet er fullt
* Utskrift fra FS474.005 Fremmøteskjema – undervisning. Lærer krysser av for fremmøte hver gang. Skjemaet leveres av lærer til administrasjonen når skjemaet er fullt
* Andre rapporter i FS med passende utplukk

Løsninger for manuell datainnsamling uten FS-støtte:

* Semesterbok/signaturbok til hver enkelt student med oversikt over undervisningen. Lærer signerer ved sin aktivitet i hver enkelt students bok. Studenten leverer boken til administrasjonen ved semesterslutt
* Manuelle lister

Registrering av innsamlede data i FS i dag

* Ved obligatorisk fremmøte på første forelesning eller bare litt fremmøte:
	+ Registrering i undervisningsenhet samlebilde, fane Und.melding. Alle kan settes til møtt med ett tastetrykk, deretter fjernes de som ikke har møtt
	+ Påfølgende kjøring av FS515.003 Sletting av undervisning-/vurderingsmeldinger med N for Jasvar eller møtt
* Ved 'komplekse' fremmøteregler:
	+ De innsamlede data vurderes manuelt
	+ Påfølgende registrering av obligatorisk(e) aktivitet(er) i vurderingssmodulen
* Ingen eksplisitt registrering av fremmøte i FS
	+ De innsamlede data vurderes manuelt, undervisnings- og vurderingsmeldingene slettes bare der kravene ikke er oppfylt
* Det finnes dessuten et bilde i FS – Fremmøte på undervisning – hvor man kan registrere data om fremmøte på hver enkelt student på hver enkelt undervisningsaktivitet. Dette bildet har aldri vært brukt på UiO, trolig fordi det er for tungvint å registrere i og det ikke finnes noen rapporter eller rutiner som bruker disse dataene

**Problemer ved dagens manuelle løsninger**

* Arbeidskrevende å skrive ut og distribuere lister/bøker/protokoller
* Risiko for at lister/bøker/protokoller somles bort
* Risiko for feilregistrering
* Studentene har liten eller ingen mulighet til å kontrollere at fremmøtet blir riktig registrert
* Dårlig dokumentasjon dersom det i ettertid oppstår diskusjon om fremmøte (og det gjør det…)
* En del av undervisningstiden byråkratiseres bort
* Arbeidskrevende å finne ut om krav til fremmøte er oppfylt

**Kjekt å vite om dagens studenter**

* Praktisk talt alle studenter har brukernavn (en håndfull unntak)
* 71 % av høststudentene har studiekort med kortnummeret registrert i FS
* 85% av vårstudentene har studiekort
* Alle studiekortene har strekkode med kortnummer
* Alle studiekortene har magnetstripe med kortnummer
* Brorparten av studiekortene har chip (mifare 64bit sektorbasert) med kortnummer som kan leses av ved nærhet til passende sensor
* 97% av studentene er registrert med mobilnummer. (OBS Et hundretall av numrene i FS til de 600 000 personene som er registrert i FS er ikke unike)
* 79% i av mobilbrukerne i Norge alderen 18-29 år hadde smarttelefon i 2012 (60% i 2011. Kilde: [Our mobile planet](http://www.thinkwithgoogle.com/mobileplanet/en/))
* 2 % av studentene har verken registrert studiekort eller mobilnummer (Studiekort er gratis for studentene, men det er ikke sikkert at kortsenteret rekker å produsere kort raskt nok til førstesemester-studentene som har obligatorisk fremmøte på første forelesning/gruppe)

**Utviklingsbehovene**

1. Enkel og rask selvbetjening for å registrere fremmøte for både små grupper og store forelesninger
	* Alternativ 1: Fagpersonweben (eller en fagperson-webapplikasjon for nettbrett/smarttelefoner) videreutvikles til å kunne registrere fremmøte i tabellen fs.undfremmotestudent. Studenten får lest av studiekortnummeret sitt ved hjelp av kamera, strekkodeleser, magnetstripeleser eller sensor for chip. Det må også være mulig å registrere studenter uten kort ved hjelp av brukernavn, fødselnummer eller avhaking i liste som viser frem de som ennå ikke er registrert
	* Alternativ 2: Det lages en studentapp for nettbrett og smarttelefoner. Studenten logger på appen med uio-brukernavn –og passord. Fremmøte registreres ved at appen leser en QR-kode eller tilsvarende og sender dataene til FS. QR-koden kan være skrevet ut på papir, men det vil være bedre om den vises på en skjerm og endrer seg med passende mellomrom, slik at studentene ikke rekker å videresende bilde av QR-koden til skulkere
	* Alternativ 3: Det lages et bilde i FS-klienten som bruker strekkoden til studiekortet for å registrere fremmøte. (A la bildet "kontroll av semesterregistering" som i sin tid ble brukt i forbindelse med utbetaling av studielån). Dette alternativet er nok best egnet til store forelesninger og en administrativt ansatt til å bruke FS fra PC med strekkodeleser
2. Rask tilbakemelding til studenten om at fremmøtet er registrert
	* Fremvisning i studentweb
	* Tilbakemelding fra alternativ2-appen i form av "grønt lys" eller liknende
3. Regler og logikk i FS for å oppdage for mye fravær/nesten for mye fravær
	* Bilder i Fsklienten hvor regler for fremmøte kan registreres og knyttes til emner eller program
	* Rutine i FS som håndterer studentene som ikke fyller kravene og tilskriver disse.

**Timing**

I dokumentet [FS 13-003 Arbeidsoppgaver 2013](http://www.fellesstudentsystem.no/aktiviteter/styremoter/2013/2013-01-14/fs-13-003-arbeidsoppgaver-2013.pdf) beskrives minst tre aktiviteter som kan ha betydning for de nevnte utviklingsbehovene:

Aktivitet 3:Webservice. Dersom det skal lages apper, er dette et naturlig teknologivalg

Aktivitet 5:Studentweb

Aktivitet 11: Spesifisering av ny undervisningsmodul

Med hilsen